b'\n_START_ARTICLE_\nSloboda govora i blasfemija\n_START_PARAGRAPH_\n\xc4\x8cesto postoji napetost izme\xc4\x91u politi\xc4\x8dkih sloboda, posebice slobode govora, te odre\xc4\x91enih primjera umjetnosti, knji\xc5\xbeevnosti, govora ili drugih akata koje neki smatraju svetogrdnima ili blasfemi\xc4\x8dnima. Dokaz o tome da ta napetost nije i\xc5\xa1\xc4\x8deznula o\xc4\x8dituje se u mnogim primjerima kontroverzija i sukoba u \xc4\x8ditavu svijetu._NEWLINE_Iako je mnogo zakona o zabrani blasfemije ukinuto ve\xc4\x87 dugo vremena, posebice u zapadnom svijetu, ovi su zakoni jo\xc5\xa1 uvijek na snazi u mnogim zemljama i jurisdikcijama (vidi zakoni protiv blasfemije). U nekim se slu\xc4\x8dajevima takvi zakoni jo\xc5\xa1 uvijek odnose na tisak iako se aktivno vi\xc5\xa1e ne provode._NEWLINE_Pitanje slobode govora i blasfemije ne mo\xc5\xbee se sagledavati odvojeno od uloge religije kao izvora politi\xc4\x8dke mo\xc4\x87i u nekim dru\xc5\xa1tvima. U takvu dru\xc5\xa1tvu, blasfemija je jednaka prijetnji ne samo za religiju, ve\xc4\x87 i za postoje\xc4\x87i politi\xc4\x8dki poredak; stoga su u tim slu\xc4\x8dajevima institucionalna kazna i op\xc4\x87i odgovor na blasfemiju puno te\xc5\xbei i nasilniji._NEWLINE_Neiscrpan popis modernih incidenata koji su doveli do moralne panike, javnih protesta, progona, poziva na ubojstvo ili drugih oblika represije naveden je dalje u \xc4\x8dlanku. Prije navo\xc4\x91enja takvih primjera valja uzeti u obzir da danas postoji struja mi\xc5\xa1ljenja o tome da je svaki zakon koji ka\xc5\xbenjava blasfemiju nazadan, nasilan i kr\xc5\xa1i ljudska prava jer svaki \xc4\x8dovjek ima pravo na slobodu izra\xc5\xbeavanja.'